จังหวะช้อน ORI หลังร่วง 4% โบรกชี้กำไร Q2 โตต่อ รับยอดโอนเพิ่ม
จังหวะช้อน ORI หลังราคาร่วง 4% โบรกชี้กำไตรมาส 2/66 โตต่อเนื่อง จากยอดโอนที่สูงขึ้น จ่อบุ๊ก Park Origin จุฬา-สามย่าน เพิ่ม มากขึ้นยังคงแนะนำราคาเป้า 15 บ.
จังหวะช้อน ORI หลังราคาร่วง 4% โบรกชี้กำไร Q2 โตต่อ รับยอดโอนเพิ่ม แนะเป้า 15 บ.
17 พ.ค. 2566

ผู้สื่อข่าวรายงานว่า วันนี้ (17 พ.ค.66) ราคาหุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI ล่าสุด ณ เวลา 10:59 น. อยู่ที่ระดับ 10.60 บาท ลบ 0.40 บาท หรือ 3.64% สูงสุดที่ระดับ 11.10 บาท ต่ำสุดที่ระดับ 10.50 บาท ด้วยมูลค่าซื้อขาย 140.28 ล้านบาท 

ทั้งนี้ บล.ดาโอ (ประเทศไทย) ยังคงราคาเป้าหมาย ORI ที่ 15 บาท อิง core PER ปี 66 ที่ 9.5 เท่า โดยมี key catalyst แนวโน้มกำไรไตรมาส 2/66 ถึงไตรมาส 4/66 จะดีขึ้น ตามยอดโอนที่สูงขึ้น
โดยยังประมาณการกำไรปกติปี 66 ที่ 3.9 พันล้านบาท เติบโต 11% เมื่อเทียบจากปีก่อน โดยกำไรไตรมาส 1/66 จะคิดเป็น 21% จากทั้งปี สำหรับแนวโน้มไตรมาส 2/66-ไตรมาส 4/66 จะดีขึ้นอย่างต่อเนื่อง โดยในงวดไตรมาส 2/66 จะมีการโอนโครงการ Park Origin จุฬา-สามย่าน มากขึ้น และจะมีการขาย biglog โครงการ “พาร์ค ออริจิ้น” 3 โครงการ รวมมูลค่าราว 2.5-3.5 พันล้านบาท ให้กับ บจ.เรียลเอสเตท อินทิเกรชั่น ซึ่งเป็นบริษัทที่จัดตั้งโดย บจ.เรียล เอสเตท เอกซ์โพเนนเชียล เพื่อออกโทเคนดิจิทัลที่เป็น Condo-Backed Token ภายใต้ชื่อ “Realx”
ขณะที่ในช่วงครึ่งหลังปี 66 จะดีขึ้นต่อเนื่อง จากคอนโดใหม่เริ่มโอนมากขึ้นรวม 6 โครงการ รวมถึงยอดโอนจากโครงการแนวราบจะเพิ่มขึ้นต่อเนื่องตามแผนเปิดตัวโครงการแนวราบใหม่เพิ่มขึ้นมากกว่า 1 เท่าตัว